**OŠ BELEC**

**Šk. g. 2016./2017.**

Školski projekt**: POUNA SMIEHA OD NEGDA TU JE BILA**

Nositelj projekta**: OŠ Belec**

**Projekt potpomognut sredstvima Ministarstva znanosti i obrazovanja**

Programska sastavnica**: Istraživanje - Škola nekad i danas**

Ispitanik (kazivač): **Branko Oštarčević**

Razgovor vodili**: Petra Priščan (učenica VI.r. OŠ Belec, novinarska skupina)**

Ostali prisutni sudionici: **Verica Havoić, ravnateljica OŠ Belec**

 **Irena Buđa, knjižničarka OŠ Belec**

**Gospodin Branko Oštarčević, bivši učitelj, direktor i upravitelj naše škole, razgovarao je o svom životu u i radu s učenicom Petrom Priščan.**

***Dobar dan, gospodine Oštarčević! Za početak, recite nam što ste po zanimanju, koliko godina imate i gdje sada radite?***

*-Završio sam učiteljsku školu, a kasnije sam se doškolavao na Pedagoškoj akademiji u Zagrebu za nastavnika hrvatskog jezika i povijesti. Imam 75 godina i u mirovini sam.*

**Školovanje je nekada bilo potpuno drugačije, postojao je A tip i B tip škole.**

***Prije koliko godina ste pohađali osnovnu školu i gdje?***

*-Ja sam seosko dijete, išao sam u školu gdje su sva 4 razreda bila u jednom. Škola je bila u jednoj seoskoj kući. U Domovinskom Potoku sam završio 4 razreda. Poslije postajem putnik. U višim razredima postojao je tip A i tip B škole. Tip A je značio bolje učenike i odskočnu dasku za daljnje školovanje. B tip je bio za neko zanimanje ili da se barem završi osnovna škola. U Ogulinu sam počeo gimnaziju i to 3 razreda i 8. razred osmogodišnje škole.*

**I naša škola je nekada izgledala potpuno drugačije.**

***Kako je izgledala naša škola kad ste počeli raditi u njoj? Je li se puno promijenila?***

*-Bilo je 5 učionica, a 12 razreda. Paralelke od 5. do 8. razreda i od 1. do 4. po jedan razred te dvije područne škole, Selnica i Petruševec. Naporno se radilo, čak u 3 smjene jer nije bilo mjesta. Prije podne je bilo 5 razreda na nastavi, poslijepodne 5 razreda, a 2 razreda su uvijek išli u međusmjenu od 11 do 14 sati. Svi koji su dolazili iz Petruševca i Selnice su bili A razredi, a iz Belca B razredi. Svi A razredi išli su ujuto, a B razredi popodne. Nismo imali prostornih mogućnosti da se zamijene turnusi. Nije bilo prijevoza. Ulaz je bio sa sjeverne strane za djecu, a za nastavnike gdje se i danas ulazi. Nezamislivo je koliko se promijenila. Ne možete ni zamisliti ako ju niste doživjeli u to vrijeme.* *Napredak je iz godine u godinu vidljiv. Sve je na svom mjestu u pozitivnom ozračju, osim broja učenika na koji ne možemo mi stariji utjecati.*

**Gospodin Oštarčević otkrio nam je da su učitelji prije živjeli u mjestu u kojem su i radili.**

***Gdje su prije učitelji živjeli?***

*-Većina učitelja je živjela u selu i svi su poznavali sve i znali su kakve su obiteljske situacije. Tu smo živjeli i radili. Sve što je bilo dobro i loše, dijelili smo.*

**Nekad se u Belcu provodilo i školovanje odraslih i to u večernjim satima.**

***Vi ste radili i na mjestu upravitelja i direktora. Pojasnite nam to vrijeme i Vaš posao.***

*-Ja sam počeo kao učitelj pa direktor i u vrijeme kad se škola spaja sa školom Zlatar, upravitelj. Svako to vrijeme nosi svoje. Najlakše je biti učitelj, ali kad sam bio direktor sve je bilo drugačije. Organizacija, administracija, morate voditi brigu o svemu. Kad sam bio direktor, imali smo i obrazovanje odraslih u večernjim satima. Oni svaladavali onoliko gradiva koliko im je bilo potrebno da završe školu i da im se o prizna, da ne ostanu bez posla. Poneki ljudi su bili moji vršnjaci pa čak i stariji od mene.*

**Ispričao nam je kako je došlo do spajanja sa OŠ Zlatar.**

*Škola Belec odupirala se integraciji sa Zlatarom. Selnica je trebala pripasti Budinšćini, Petruševec Konjšćini, a mi Zlataru. No sve je to pripadalo jednoj mjesnoj zajednici i odlučno smo odbijali da nas razdijele na 3 dijela, pa smo se dogovorili da se integriramo sa Zlatarom, ali pod našim uvjetima. Škole Selnica i Petruševec morale su također pripasti Zlataru. Dobili smo pedagošku službu i ravnatelja škole na pola radnog vremena, riješili smo pitanje stručne zastupljenosti nastave, dobili smo tajnika škole i cijelo računovodstvo. Poprilično smo zadržali samostalnost, ali smo i puno dobili.*

**Prisjetio se dogradnje naše škole.**

***Sjećate li se vremena kad se dograđivala postojeća školska zgrada s novim dijelom?***

*-Dogradnja je vršena u dva dijela. Prvo je dograđena školska kuhinja, mali prostor, dvije sobice. U jednoj se kuhalo, a u drugoj jelo. Samo dograđivanje slijedi kasnije, čije obrise vidite i danas. Prvi put se dobiva školska dvorana i centralno grijanje na lož ulje, dobiva se blagavaonica, još jedna učionica iako se broj učenika počeo smanjivati, dobivamo prostor za knjižnicu te kabinet i malu prostoriju za foto sekciju. Zbornica je tu gdje je i bila.*

**Učenika neprihvatljivog ponašanja skoro pa i nije bilo.**

***Kako ste nekad rješavali probleme koje su stvarali učenici neprihvatljivog ponašanja?***

*-Imali smo tu sreću da gotovo i nismo imali takvih učenika. Ukora je bilo zbog različitih razloga, ali to su sve bile zanemarive stvari. Najdrastičnija kazna je bila premještaj u drugu školu. Roditelji se nikada nisu tužili na odgojno-obrazvne mjere. Mi smo primili 2 učenika iz Zlatara koji su dobili premještaj u drugu školu zbog ponašanja.*

**Suradnja Crkve i Škole bila je rijetka, ali zadovoljavajuća.**

***Je li postojala suradnja Crkve i Škole?***

*-Crkva je bila odvojena od države i školstva, nije bilo nekog posebnog zajedništva, ali ni razdora. Ako je trebalo nešto dogovorom riješiti, onda smo to tako i rješavali. Surađivali smo na obostrano zadovoljstvo. Tada je vjeronauk bio samo u prostorijama župnog ureda.*

**Za kraj, gospodin Oštarčević poželio nam je puno uspjeha...**

***Što biste poručili današnjim generacijama i što biste poželjeli školi za 175. godišnjicu?***

*-Poželio bih svim učenicima i djelatnicima škole puno uspjeha u budućem radu i što više mališana da imamo i očuvamo školu od svih onih koji su je pokušavali sprječavati u radu. Sve ovisi o tome koliko imamo učenika. Još jednom puno, puno uspjeha svima. Neka samo tako nastave, u dobrom smo pravcu krenuli, neka bude i dalje tako!*